projecte-aina/catalan_government_crawling huggingface dataset:
Nom del títol: Màster universitari en Visió per Computador per la Universitat Autònoma de Barcelona, Universitat Politècnica de Catalunya, Universitat Pompeu Fabra i Universitat Oberta de Catalunya
Oferir a l'estudiantat un programa actualitzat dels mètodes i fonaments d'una tecnologia emergent com és la visió per ordinador, que té un impacte cada vegada més gran en una gamma àmplia de sistemes intel·ligents.
Respondre a la demanda de personal qualificat en aquest camp, atès que la visió per ordinador s'està convertint en un component fonamental de molts sistemes, com ara l'ajuda en el diagnòstic i la cirurgia clíniques, la conducció d'automòbils, el control de qualitat, les aplicacions de vigilància o la millora de les interfícies d'accés a dades multimèdia.
Aquest màster proporciona unes habilitats i una expertesa que es poden utilitzar en múltiples camps.
Permet aplicar ràpidament tots els coneixements teòrics i forma professionals amb un perfil transversal d'enginyeria que es poden integrar en múltiples sistemes de diverses aplicacions, com la recuperació d'imatges a partir del contingut, la interpretació i l'anotació automàtica de vídeos, l'extracció d'informació tridimensional de vistes diferents i la millora de l'aspecte del contingut de la imatge.
Es tracta d'un àmbit tecnològic que requereix personal amb un nivell de formació alt i que presenta un interès científic que avança molt ràpidament.
Nom del títol: Màster universitari en Genètica Avançada per la Universitat Autònoma de Barcelona
Aplicar els coneixements dels diversos camps de la genètica per a la identificació de problemes i la recerca de solucions en un context d'investigació o professional.
Integrar coneixements d'altres disciplines relacionades amb la contaminació, el medi ambient o la farmacologia per resoldre problemes genètics que es derivin d'aquests àmbits.
Aprofundir en les problemàtiques ètiques i socials que ha plantejat o que pot plantejar el desenvolupament de la genètica.
La genètica té un paper rellevant a l'hora de donar resposta als reptes que planteja la societat actual, com els de millorar la qualitat de vida, combatre les malalties, tant emergents com clàssiques, i detectar riscos ambientals que interfereixin en la salut.
En aquest context, les persones titulades en aquest estudi tindran unes perspectives d'inserció laboral òptimes per tal de donar resposta a aquestes problemàtiques mitjançant l'aprofundiment i l'aplicació de la genètica.
Nom del títol: Màster universitari en Estratègia i Creativitat Publicitàries per la Universitat Ramon Llull
Desenvolupar el pensament estratègic aplicat a la comunicació empresarial, al desenvolupament de la creativitat com a element fonamental del producte comunicatiu aplicat a l'empresa, i a l'adquisició i la pràctica d'habilitats relacionades amb la gestió, el màrqueting i l'economia.
Formar professionals amb coneixements avançats en desenvolupament estratègic publicitari i creativitat publicitària, del sector de la comunicació empresarial, combinant els coneixements d'aquests dos grans àmbits de la indústria publicitària amb una experiència pràctica que integra aspectes dels dos vessants essencials de la publicitat.
Agències de comunicació, agències de publicitat i empreses anunciants.
La formació de professionals de l'estratègia i la creativitat en publicitat és una qüestió clau tant en l'àmbit català com en el conjunt d'Europa, ja que té una dimensió estratègica en les indústries de la comunicació i també en el desenvolupament empresarial.
Fins i tot en el context actual de crisi econòmica, el diferencial de la taxa d'ocupació en aquest àmbit de la comunicació entre el 2008 i el 2011 és només de -2,2 (AQU 2011).
Nom del títol: Màster universitari en Enginyeria Química per la Universitat Rovira i Virgili
Formar professionals capaços de dissenyar processos i productes relacionats amb l'àmbit de la indústria química i els sectors industrials afins, així com de gestionar equips, recursos i persones per dissenyar aquests processos i productes, o bé empreses de manera innovadora.
El sector químic europeu quedarà afectat, previsiblement, per la disminució del volum de fabricació de les anomenades commodities, productes tradicionals del sector desplaçats cap a països de l'Europa de l'Est i de l'Àsia.
En aquest marc, l'aposta ferma per l'R+D ha de donar lloc al desenvolupament de nous productes i processos.
La nova indústria, doncs, serà més específica, tindrà més valor afegit i una tecnologia molt més complexa que l'actual, i evolucionarà amb velocitat.
Com a conseqüència, el titulat òptim ha de ser un professional amb gran capacitat per adaptar-se als canvis, per assimilar la nova tecnologia i per mostrar una actitud emprenedora que li permeti liderar el desenvolupament d'aquests nous productes.
D'altra banda, la pressió demogràfica, el canvi climàtic, la profunda crisi econòmica i l'esgotament dels recursos exigiran als professionals tenir sensibilitat ambiental i social, així com sòlides conviccions ètiques que apuntin cap a un món sostenible per a tots i cap a la preservació d'un llegat natural per a les futures generacions.
En aquest context, les persones titulades, per la seva formació i capacitats, seran els professionals més indicats per liderar el canvi profund que tindrà lloc en les estructures productives del seu àmbit.
Els seus coneixements avançats en enginyeria química, de processos i de productes, juntament amb la formació en lideratge, gestió i emprenedoria, les converteixen en peces clau per fer el salt qualitatiu que aquest sector requereix.
Nom del títol: Màster universitari en Formació de Professors d'Espanyol com a Llengua Estrangera per la Universitat de Barcelona, Universitat Pompeu Fabra
L'estudiantat haurà de cursar en una altra o unes altres universitats participants el 30% del total de crèdits del títol.
Formar l'estudiantat en la didàctica d'una segona llengua, l'espanyol com a llengua estrangera, que li ha de permetre actuar amb professionalitat en l'organització i la realització de classes, cursos, programes i avaluacions.
L'oferta de professors d'espanyol com a llengua estrangera es concentra, bàsicament, a l'estranger, tant al sector privat com al públic.
L'oferta de professors d'espanyol a Espanya, però, ha disminuït en els últims anys.
Els contextos d'influència del títol són eminentment centres docents, que van des de l'educació primària fins a la universitat; centres d'ensenyament no reglat, com els de formació d'adults o de persones immigrants, o les editorials que necessiten personal per elaborar materials educatius d'espanyol com a llengua estrangera.
Facultat de Traducció i Ciències del Llenguatge
Nom del títol: Màster universitari en Antropologia Urbana, Migracions i Intervenció Social per la Universitat Rovira i Virgili
Especialitats: Intervenció social / Antropologia urbana / Migracions i diversitat cultural
Formar professionals capacitats per comprendre i analitzar els diversos fenòmens relacionats amb les migracions i amb la vida social i cultural pròpia de la societat urbana i intervenir-hi, tenint en compte la seva pluralitat, les seves dinàmiques i les seves transformacions constants.
Nom del títol: Màster Universitari en Protecció Integrada de Cultius per la Universitat de Lleida, Universitat de Girona i Universitat Jaume I
La mobilitat de l'estudiantat se centra, particularment, en la realització del treball final de màster, en què col·laboren diverses institucions amb les quals els professors del màster mantenen relacions en les seves activitats docents i investigadores.
Sanitat vegetal, producció vegetal i recerca en el sector agroalimentari
El rendiment dels cultius, tant en quantitat com en qualitat, depèn molt de la incidència de plagues, malalties i males herbes.
Tots els estudis d'àmbit mundial disponibles avui en dia assenyalen unes pèrdues d'aquest origen entre el 25% i el 50% de la producció potencial.
L'agricultura necessita, doncs, tècnics especialitzats en aquest àmbit, com ho demostra la forta demanda d'especialistes superiors des de sectors diversos com ara les cooperatives i associacions de productors, les empreses de producció i comercialització de mètodes de control (fitosanitaris i altres) i l'administració pública implicada en la recerca, l'ensenyament i el desenvolupament.
D'altra banda, els mètodes de protecció de cultius, l'ús de pesticides és encara una eina preponderant en l'agricultura de la major part del món, inclosa la de la més desenvolupada tecnològicament.
Està reconegut que l'ús indiscriminat dels pesticides és la font de contaminació química –juntament amb els adobs– més habitual en la nostra agricultura occidental.
En conseqüència, la disminució de l'aplicació de pesticides i el desenvolupament d'altres mètodes de control són objectius preferents de totes les agències nacionals i internacionals que financen recerca i innovació tecnològica.
Nom del títol: Màster universitari en Investigació Biomèdica per la Universitat de Lleida
Conèixer les bases moleculars de les malalties i el desenvolupament de noves eines diagnòstiques i terapèutiques requereix la utilització de noves tecnologies sorgides a partir de la biologia molecular, la genòmica, la proteòmica i la bioinformàtica.
La biologia de sistemes és una disciplina que integra coneixements a escala molecular, genòmica, metabòlica i fisiològica.
En aquest sentit, la biotecnologia clàssica està evolucionant cap al que es comença a conèixer com a biologia sintètica, amb l'objectiu de construir nous components metabòlics i cel·lulars que, des del punt de vista de l'enginyeria, permetin modificar determinats processos cel·lulars.
La biotecnologia, la bioquímica, la biologia molecular, la microbiologia, la biologia cel·lular, la farmacologia, la recerca clínica, l'edició científica i la gestió d'R+D.
Els avenços biotecnològics recents i la seva aplicació directa en recerca biomèdica han permès realitzar avenços molt importants en diagnosi i en teràpia en humans, però encara queda molt camí per recórrer.
Els països cada cop s'esforcen més a invertir en R+D; a Espanya s'han creat nous centres de recerca d'excel·lència arreu als quals els cal personal qualificat, i la societat comença a ser conscient de la necessitat que s'intensifiqui la recerca sobre els problemes de salut humana.
Institucions participants: Institut de Ciències Fotòniques
Nom del títol: Màster universitari en Fotònica per la Universitat Politècnica de Catalunya, Universitat de Barcelona i Universitat Autònoma de Barcelona
Proporcionar una formació general en els diferents àmbits de la fotònica, tenint en compte tant els aspectes fonamentals com els aplicats i tecnològics.
Desenvolupar les habilitats necessàries en l'estudiantat perquè puguin incorporar-se al món laboral, tant en el teixit industrial com a centres de recerca.
Enginyeria òptica, enginyeria industrial (sensors, inspecció, alineament, lectura, metrologia, processament de materials, etc.), comunicacions òptiques, optoelectrònica, nanotecnologies, biofotònica i informació quàntica, entre altres.
La fotònica és una disciplina àmpliament reconeguda com una de les àrees científiques i tecnològiques que tindrà més influencia en la ciència i la tecnologia del segle XXI.
Aquesta importància creixent l'ha destacada també la Unió Europea en incloure-la dins de la llista de les cinc key enabling technologies (KET), crucials per al futur tecnològic d'Europa.
D'altra banda, l'experiència dels anys d'impartició d'aquest estudi demostra que la inserció laboral és molt bona, amb un percentatge elevat de persones titulades que han trobat feina fins i tot abans d'acabar els estudis.
Institut de Ciències Fotòniques
Parc Mediterrani de la Tecnologia a Castelldefels parc.
Nom del títol: Màster universitari en Enginyeria de l'Energia per la Universitat Politècnica de Catalunya
Especialitats: Energia tèrmica / Energia elèctrica / Gestió de l'energia / Energies renovables
Gestió energètica, auditoria energètica, planificació energètica, desenvolupament tecnològic i explotació de sistemes energètics, economia de l'energia, i impactes socials i mediambientals dels sistemes energètics.
Enginyer/a que desenvolupi projectes i/o realitzi assessories tècniques en les àrees següents:
Enginyer/a en empreses amb utilització intensiva d'energia:
Enginyer/a en empreses productores i comercialitzadores d'energia:
Enginyer/a en empreses de fabricació d'equips, participant activament en projectes de recerca, de desenvolupament i d'innovació.
Enginyer/a energètic/a a les administracions locals:
Enginyer/a a les administracions autonòmiques i estatals:
L'interès mundial per l'energia no deixa d'augmentar.
L'escassetat de recursos, el canvi climàtic i el canvi d'enfocament que cal fer en els paràmetres segurament augmentaran l'interès de les empreses i de les institucions en temes de generació distribuïda, estalvi energètic, gestió de l'energia, xarxes intel·ligents, energies renovables, etc.
Nom del títol: Màster universitari en Relacions Internacionals, Seguretat i Desenvolupament per la Universitat Autònoma de Barcelona
Especialitats: La Unió Europea al món / Seguretat i desenvolupament / Estudis regionals
Analitzar els actors, els instruments, els processos i les estructures de la societat internacional.
Així mateix, examinar diferents àmbits de la vida internacional, concretament de les problemàtiques vinculades amb la seguretat i el desenvolupament, així com de diverses àrees geogràfiques especialment rellevants.
Investigador/a, assessor/a i gestor/a en un ampli ventall d'institucions:
Nom del títol: Màster universitari en Qualitat d'Aliments d'Origen Animal per la Universitat Autònoma de Barcelona
Formar especialistes que siguin capaços d'avaluar, controlar, gestionar i millorar la qualitat i la seguretat dels productes d'origen animal des de la granja fins al consumidor.
Aprofundir en l'impacte de l'alimentació, el tractament, la genètica i el benestar animal en la qualitat dels aliments, en l'ús de noves tecnologies de processament, en els aspectes d'innovació en la indústria alimentària, i en les eines per al control i la gestió de la qualitat.
Empreses o institucions públiques o privades relacionades amb la producció primària d'aliments (empreses agrícoles i/o ramaderes, associacions de ramaders, empreses relacionades amb la producció de matèries primeres per a l'alimentació del bestiar, amb la producció d'additius zootècnics...) i amb la producció i/o transformació d'aliments a escala industrial (indústria de producció i transformació d'aliments d'origen animal, com ara la indústria càrnia, làctia i formatgera, de productes de la pesca, ous i ovoproductes, i les indústries proveïdores d'additius i ingredients, així com les distribuïdores, entre d'altres).
Nom del títol: Màster universitari en Recerca en Educació per la Universitat Autònoma de Barcelona
Especialitats: Educació matemàtica / Art, cos i moviment / Desigualtats, investigació i acció educativa / Didàctica de la llengua i la literatura / Currículum i processos d'innovació en educació / Desenvolupament i gestió de les organitzacions per al canvi / Educació Científica i Matemàtica / Didàctica de les ciències socials
Capacitar l'estudiantat per identificar un problema de recerca en l'àmbit de l'educació, situar-lo en el seu context social i teòric, donar-li resposta a través d'un estudi que utilitzi les metodologies adequades i comunicar-ne els resultats i les conclusions a la comunitat científica i educativa i a les administracions corresponents.
Formar professionals capacitats per dissenyar i desenvolupar investigacions en qualsevol context, situació o àmbit educatiu, que responguin a les demandes socials, acadèmiques i professionals relacionades amb l'educació.
Nom del títol: Màster universitari en Neurociències per la Universitat Autònoma de Barcelona
Formar científics i científiques capacitats per analitzar les causes i les conseqüències de les patologies del sistema nerviós, i per elaborar estratègies experimentals que permetin avançar en el coneixement del seu tractament terapèutic.
Proporcionar a l'estudiantat una formació interdisciplinària que englobi la neuroanatomia i la neurobiologia, la neuroquímica, la neurofarmacologia, i la neurofisiologia, i la cognició i el comportament.
També s'aprofundirà en el camp de les malalties neurodegeneratives i la regeneració nerviosa.
Nom del títol: Màster universitari en Llengua Espanyola, Literatura Hispànica i Espanyol com a Llengua Estrangera per la Universitat Autònoma de Barcelona
Proporcionar a l'estudiantat una formació específica en llengua espanyola i literatura hispànica que el capaciti per poder desenvolupar estudis avançats sobre la llengua espanyola, tant des del punt de vista de les propietats del sistema lingüístic com des dels paràmetres de variació lingüística, així com per ensenyar l'espanyol com a llengua estrangera.
Oferir uns coneixements avançats en llengua i literatura espanyola des de les metodologies clàssiques de treball (comentari de text, crítica i història literària) fins a les més recents (teoria de la recepció, intertextualitat o sociologia de la literatura), aplicant les eines tecnològiques de treball més recents.
Oferir una anàlisi teòrica i pràctica dels textos literaris espanyols i hispanoamericans, i aprofundir en l'evolució dels gèneres literaris.
Presentar un panorama complet de les línies d'estudis més recents en llengua espanyola i literatura hispànica, així com de l'espanyol com a llengua estrangera.
Nom del títol: Màster universitari en Rendiment Esportiu: Tecnificació i Alt Nivell per la Universitat de Barcelona
Especialitats: Esports d'adversari / Esports col·lectius / Esports individuals
Formar professionals que adquireixin els coneixements i les competències adequats per desenvolupar correctament les activitats pròpies de la professió d'entrenador/a professional i de preparador/a físic/a en els nivells de tecnificació esportiva i en l'esport d'alt nivell.
Nom del títol: Màster universitari en Competències Mèdiques Avançades per la Universitat de Barcelona
Especialitats: Patologia cutània avançada / Malalties autoimmunitàries / Farmacogenètica i medicina personalitzada / Tuberculosi i infeccions per microbactèries no tubercoloses / Malaltia de parkinson i trastorns del moviment / Imatge cardíaca no invasiva / Diagnòstic per imatge en les malalties reumàtiques / Tractaments endoluminals vasculars i cardíacs / Infeccions en pacients immunodeprimits no VIH / Endoscòpia digestiva avançada i terapèutica / Cirurgia del trasplantament renal / Electrofisiologia clínica i estimulació cardiaca / Ecografia aplicada al suport perioperatori / Atenció primària i salut comunitària / Malalties neuromusculars / Cirurgia i medicina estètica / Ictus / Anèmies rares i síndromes relacionades / Ecografia abdominal avançada, diagnòstica i terapèutica / Neuroradiologia terapèutica / Procediments diagnòstics avançats en medicina respiratòria / Tabaquisme / Fisiopatologia infantil / Infeccions per VIH i sida / Diagnòstic i tractament intervencionista en la malaltia coronària / Electrodiagnòstic en neuropaties perifèriques i alteracions del control motor i de la percepció sensorial / Urooncologia / Neuroanestèsia / Anestesia regional basada en l'anatomia / Trastorns del son / Diagnòstic i tractament del càncer de pulmó / Cures intensives cardíaques agudes i perioperatòries / Medicina maternofetal / Oncologia interdisciplinària / Ginecologia oncològica i patologia mamària multidisciplinària
Metges especialistes en l'àmbit sanitari.
El sector científic-professional vinculat a les ciències de la salut es troba en una fase de gran creixement.
A Catalunya s'han desenvolupant diferent centres de recerca vinculats als grans hospitals universitaris per facilitar la transferència ràpida de coneixement entre els investigadors bàsics i els clínics, per accelerar l'aplicació clínica dels nous avanços científics.
Alguns exemples són: el Parc de Recerca Biomèdica de Barcelona (PRBB) associat a l'Hospital del Mar, l'Institut de Recerca Hospital Universitari Vall d'Hebron (HUVH) associat a l'Hospital Vall d'Hebron, l'Institut d'Investigació Biomèdica de Bellvitge (IDIBELL) associat a l'Hospital de Bellvitge i l'Institut d'Investigacions Biomèdiques August Pi i Sunyer (IDIBAPS) associat a l'Hospital Clínic, entre d'altres.
Així mateix, les companyies farmacèutiques amb departaments de R+D+i requereixen professionals, altament qualificats, amb la finalitat de desenvolupar nous instruments diagnòstics i terapèutics que afavoreixen la transferència de coneixements i de productes a la societat.
En aquest context, les persones titulades tindran unes òptimes oportunitat d'inserir-se laboralment en aquest sector.
Nom del títol: Màster universitari en Metodologia de la Recerca Aplicada a les Cures Infermeres per la Universitat de Barcelona
Hospitalari, atenció primària, centres sociosanitaris, docència i institucions de recerca.
L'envelliment progressiu de la població crearà la necessitat d'establir nous models d'atenció sanitària, en què caldrà establir unes altres línies de recerca en cures infermeres.
En aquest context, es necessitaran professionals, com les persones titulades, capacitats per respondre a aquests nous reptes.
Nom del títol: Màster universitari en Agrobiologia Ambiental per la Universitat de Barcelona
L'agricultura intensiva clàssica, d'alta eficiència de producció, està basada en l'ús excessiu de productes químics (adobs, plaguicides i altres productes fitosanitaris) i no sembla compatible amb la protecció del medi ambient —ni a curt ni a llarg termini—, ni tampoc amb la salut global.
D'altra banda, l'agricultura ecològica no està basada en l'ús de productes químics, però tampoc sembla una solució a llarg termini, perquè implica la utilització de grans extensions de terreny agrícola per compensar la seva baixa eficiència productiva.
Aquest ús extensiu del terreny per a la producció massiva d'aliments i pinsos pot conduir a la destrucció de grans masses forestals.
En aquest context, les persones titulades podran respondre al repte d'una demanda mundial d'aliments que és creixent i que requereix millorar la qualitat i la productivitat de les plantes, sovint cultivades en condicions d'estrès biòtic o abiòtic, mitjançant diferents tipus d'estratègies respectuoses amb el medi ambient.
A més, aquests professionals respondran a la demanda que hi ha actualment d'especialistes en el diagnòstic i el control de problemes fitosanitaris, l'obtenció i la selecció de noves varietats usant les tecnologies més avançades de clonació i reproducció de plantes a gran escala i la utilització de les plantes com a biofactories per a la fabricació de productes industrials, i farmacèutics, biomaterials i bioenergia, entre d'altres.
Nom del títol: Màster universitari en Activitat Física i Educació per la Universitat de Barcelona
Especialitats: Activitat física i intervenció socioeducativa / Activitat física i educació en contextos formals
Proporcionar a l'estudiantat els coneixements i els recursos necessaris per aplicar l'activitat motriu en diferents contextos educatius formals i no formals, i per innovar en les pràctiques tradicionals de l'educació física i l'esport.
Abordar com a mitjà d'intervenció social les noves necessitats de la pràctica motriu, com ara les activitats físiques per a persones amb necessitats educatives especials, l'esport adaptat, la intervenció social i l'envelliment de la població.
Aquests estudis van especialment dirigits a professionals de l'àmbit de l'educació física i l'activitat física esportiva, educadors socials i professionals vinculats a l'àmbit educatiu o que vulguin iniciar-se en la investigació en el camp de l'educació física i l'esport.